  Туспуктэм: Руслан Нуриахметов Майя Бывальцева 3-10 инвожое Удмуртиын Этнографияя огъяросси экспедици ортчоз. Элькунмы Россиысь калыкъёслэсь лулчеберет узырлыксэс, аспӧртэмлыксэс утён вылысь радъяськись творчествоя ӵектосэ пыриз. Со сярысь улосвыл тӧролэн но кивалтэтлэн пресс-службазы ивортӥз. Экспедицысь ӧнерчиос Сарапулэ но Сарапул ёросысь Юрино гуртэ вуылозы, отын ӟуч калыклэн Троица праздникез сярысь рос-просгес тодозы. Ёросын улӥсьёс понна со одӥгез тужгес яркытэз ужрад луэ. Шулдыръяськонэ люкаськемъёс «кызьпуез бабыльтон» йылолэ пырисько, тугокоос кертто, ӟуч калык шудонъёсын шудо. Озьы ик Каракулино ёросысь Арзамасцево гуртэ ветлозы. Отын улӥсьёс пӧртэм кудыос лэсьтон амалъёсынызы тодматозы. Кез ёросысь Кулигаын но Степанёнкаын старообрядецъёслэсь вашкала дӥськутсэс эскерозы, Тимёны гуртын улӥсьёс губиен, кубистаен пӧран йылолъёсынызы тодматозы. Экспедиция Юкаменск ёросысь бесераманъёс дорын йылпумъяськоз, экспедицие пыриськисьёс калыклэсь нематериальной кылёсбурзэ эскерозы. «Цикл фольклорных экспедиций по выявлению объектов нематериального этнокультурного достояния народов России» ӵектос (12+) 15-тӥ оштолэзьысен 30-тӥ коньывуонозь улонэ пыӵатӥськоз. Со улсын ӧнерчиос, Удмуртие сяна, Бурятие, Карачаево-Черкессие, Байкал шаере, Кемерово, Киров, Курган, Липецк, Мурманск, Оренбург улосвылъёсы но Ханты-Манси автоном округе — Юграе вуылозы. Ӵектос Россиысь лулчеберетъя министерство юрттэмен быдэсъяське. Тодэ вайытом, «Удмуртия» книгапоттоннилэсь валтӥсь редакторзэ Георгий Грязевез «Продвижник краеведения» дипломен пусйизы. Тегъёс: Лулчеберет йӧскалыклулчеберет этнография йӧслыкъёс Удмуртия  